1Te'uri, i Jesus xel che i tinimit-le cu' u tijoxelab, y xe 'e pu tinimit ire. 2Are xu rik i uxlambal 'ij, xoc pa ja re i molbal'ib y xoc chu c'utic chique i winak chila. Je q'ui i winak je 'o chila; ni'pa i xqui ta u tzij lic xqui bisoj che. —¿Pa xu tijoj wi rib i achi-le ronojel wach ca tijin chu 'onquil? —xqui bij—. ¿Wach usuc' i nojbal chi yatal che? ¿Pa xu nawsaj wi rib ire-le chu 'onquil i milágro? 3¿Xataba n-are ti ire-le i aj 'anol mexa? Ile xa are i ralab i ati Mariy; xa are i catz a-Jacóbo, i aJose, i a-Júdas, i a-Simon. ¿Xataba i ranab ne te je jekel chi ku' yoj? Je jekelic pues. Queje ile xqui bij i winak. Xa xqui xutuj wach i xu bij, wach i xu 'ano. 4I Jesus xu bij chique: —Conojel quiqui coj u 'ij jun ajbil u tzij i Dios, xui i je rach aj tinimit n-quiqui coj tu 'ij. Xak queje i rachalal, tak i je aj pa rachoch, xak n-quiqui coj tu 'ij —xu bij chique. 5I winak chila n-xqui cuba ti qui c'ux che, rumal-i, ire n-xtiqui ta chu 'anic i milágro. Xui je queb oxib winak xu ya u 'ab piquiwi y xe rutzirsaj. 6Lic xu bisoj man i winak n-xqui cuba ti qui c'ux che. Te'uri xa 'e pa tak aldéa nakaj chu c'utic chique i winak. 7Xo'on panok xe u siq'uij i cablajuj u tijoxelab ru', y pa cacabil xu jek bi qui takic pa tak aldéa. Xu ya piqui'ab caquesaj itzel tak tew chique i winak. 8Xak xu bij chique n-ta quiqui c'am bic are quiqui maj qui be, mi tene qui teb, mi tene qui wa, mi tene qui mer; xui qui ch'amiy quiqui c'am bic. 9Xak xu bij chique chi to' xajab chiqui cojo, xak miqui c'am chubi jumolaj qui 'u', xui i jumolaj chi qui cojom bic. 10Xak xu bij chique: —We 'o jun winak cu ya i posar, chix 'ol na ru'; c'a te qui canaj we quix el che i aldéale. 11We 'o i winak n-quix qui c'ulaj taj, xak n-cacaj ti u tayic i tzij, chix el chila. Che i pu can i ulew che iwakan, c'utbal-re chique chi c'o can i qui mac chiquij. I tinimit-le, are ca c'un i tojpen re q'uisbal 'ij, sak laj tzij i quin bij chiwe, mas nim ni tojbal mac que ique chuwach i queb tinimit Sodóma y Gomórra —xu bij chique u tijoxelab. 12Te'uri ique xe 'e chu bixquil chique i winak chi 'o u chac quiqui jalwachij qui nojbal chi n-'us taj. 13Xak xquesaj je q'ui itzel tak tew chique i winak; xak je q'ui iwabib xqui coj acéite piquiwi y xe cutzirsaj. 14Xo'on panok, xak i ma Heródes, chi 'atol tzij piquiwi i aj Israel winak, xak xu ta u tzijol wach i nim laj 'anic ca tijin i Jesus chu 'onquil, man conojel i winak quiqui lapo. Ire xu bij: —Are i 'etz ma Wan aj kajsanel ya, walijnak chic chiquixol i camnak. Are i rumal 'uri chi 'o i cho'ab ru' chu 'onquil i milágro —xu bij. 15Xak je 'o juban chic xqui bij: —Are i ujer ajbil u tzij i Dios mam Elías —xe cha. Xak 'o i que binic: —Are jun c'ac' laj ajbil u tzij i Dios pacha i je re ujer —xe cha. 16I ma Heródes, are xu ta, xu bij: Ire-le are i ma Wan, chi xin tak u c'atzixic u jolom; ya walijnak chic chiquixol i camnak —xu bij. 17I ma Heródes u camsam i ma Wan rumal i rixokil, chi ati Erodiys u bi. Are maja ca camsax i ma Wan, i ma Heródes xu maj i ati Erodiys che u cha', chi ma Felípe. I ma Wan xu bij che: —N-'us taj cat q'uiji ru' i rixokil a cha' —xu bij. Rumal-i, i ma Heródes xu tak u chapic i ma Wan, xu xim ru' carena, y xu tz'apij pa cárcel. 19I ati Erodiys tzel cril i ma Wan. Craj cu camsaj, xui-ri n-cu rik taj wach u 'anic cu 'an che, 20man i ma Heródes n-xu ya ta che. Reta'am chi ma Wan, lic suc'ul i cu 'ano; lic ch'am u c'aslemal. Rumal-i, xu xij rib che. Are i rumal 'uri n-xu ya ta che ixok co'on c'ax che. I ma Heródes, are xu ta i u tzij i ma Wan, lic 'utz xu ta, xui-ri, 'o ca ti'an pu c'ux rumal; n-xu rik taj wach i cu 'ano. 21I ati Erodiys lic xraj u camsaxic i ma Wan, y xo'on panok xu rik i 'ij che. I ma Heródes xo'on jun nima'ij re u 'ij ire. Je q'ui i nimak tak winak xe c'un chu tijawic cenar ru'. Xe c'un i je rakan u 'ab, xak xe c'un i je caj'atzil i u soldádo, xak xe c'un i nimak qui patan re ronojel i jyub Galiléa. 22Are que tijin chi wa'im, xoc bi i ralit i ati Erodiys, y xoc chi xajawic chiquiwach. I ma Heródes, cu' i je 'o ru', kus xquilo wach i xajawic xo'on i ali. Rumal-i xu bij che: —Cha tz'onoj chwe wach i cawaj quin ya chawe, y yin quin ya na 'uri chawe —xu bij che ali. 23Lic xu cuxtaj u bi i Dios chu bixquil. —Yin lic quin ya na chawe pachique tak ca tz'onoj chwe. N-ta co'ono we ca tz'onoj i nic'aj i uq'uial tinimit chi 'o pin 'ab —xu bij—, lic quin ya na chawe. Queje ile xu bij i ma Heródes. 24I ali xe u tz'onoj che u chuch: —¿Wach quin tz'onoj che, ca bij yet? —xu bij che. —Cha tz'onoj u jolom i ma Wan che, chi aj kajsanel ya —xu bij u chuch che. 25I ali juntir xtzalijic; xa 'e ru' i ma Heródes y xu bij che: —Wo'or tan cwaj i u jolom i ma Wan, aj kajsanel ya; cwaj ca ya li chwe chupam jun plato —xu bij. 26I 'atol tzij, are xu ta ile, lic xbison rumal. Xui-ri, ire u bim chic chiquiwach conojel, chi cu ya na che wach i ca tz'onox che, xak u cuxtam u bi i Dios puwi u tzij. Rumal-i, n-xraj ta ire cu tzalij u tzij. 27Are 'uri xu tak-la bi jun soldádo chu c'amic u jolom i ma Wan. 28I soldádo xa 'e ru' i cárcel, y xresaj u jolom i ma Wan; xu ya 'uri pa plato y xu c'am bi che ali. Ire-le xe u jacha che u chuch. 29I u tijoxelab i ma Wan, are xqui ta wach xa 'an che, xe qui c'ama u nimal y xe qui muku. 30Xo'on panok, i u tijoxelab i Jesus xe tzalij chic y xqui mol quib ru' i Jesus. Xe oc chu lapic che ni'pa i qui 'anom y ni'pa i qui c'utum chique i winak. 31Te'uri i Jesus xu bij chique: —Jo'. Jo che jun lugar pa n-ta wi winak; coj uxlan jubi' —co'ono. Queje xraj ire ile, man i winak n-ta qui q'uisic ru'. N-ca tijtaj ta chic u wa cumal. 32Rumal-i, i Jesus cu' u tijoxelab, quituquel xe 'e chupam jun bárco che jun lugar pa n-ta wi winak. 33Xui-ri, are xe 'ec, je q'ui i winak xe 'ilawic y xquetamaj chi are i Jesus. Are 'uri xe 'e pa'anem chi tak u chi' i alagun; nabe xe upon ique chuwach i Jesus. 'Is pa ronojel tak tinimit je petnak wi. 34I Jesus, are xel pa bárco, xe ril je uq'uial winak je 'o tan chic chila. C'ax xu na u c'ux chique, man je pacha juban chij n-ta que chajiwic. Rumal-i, xoc chu bixquil uq'uial c'utunic chique. 35Are mer xkaj i 'ij, i u tijoxelab xe tejeb ru' y xqui bij che: —Ya xkaj i 'ij, y waral xa tz'inilic jyub, n-ta winak chi. 36Cha bij chique i winak 'utz que 'e chu tzucuxic qui wa chi tak ja, xak pa tak aldéa nakaj —xqui bij che i Jesus. 37Xui-ri, ire xu bij chique: —Yix chi ya chique wach quiqui tij na —co'ono. —¿Cawaj bari que 'e ka lo'o queb ciénto quetzal caxlanwa, tzukbal que i winak-i? —xqui bij che. 38Ire xu tz'onoj chique: —¿Ni'pa i caxlanwa 'o iwu'? Je iwilape'. Ique, are xquetamaj ni'pa 'o cu', xqui bij che: —'O jo'ob caxlanwa ru' queb car —xe cha. 39Te'uri i Jesus xe u tak i winak chi que cubi chuwa tak q'uim pa tak tzobajil. 40Che tak i tzobajil-le, 'o jujun chi 'o i cincuénta chique, xak je 'o jujun je 'o jun ciénto chique. 41Te'uri i Jesus xu chap i jo'ob caxlanwa, xak i queb car; are 'uri xtzun chicaj xu c'amwaj xu tioxij che i Dios. Te'uri xu pir i caxlanwa, y xu ya chique u tijoxelab, quiqui jachbej-re chique i winak. Xak i queb car xu ya chique, man xak quiqui ya chique conojel i winak. 42Conojel 'is xe wa'ic y xe nojic. 43Are xquelej, i u tijoxelab xqui mol u chi' ni'pa i ch'akatak caxlanwa, xak i car chi n-xq'uis taj. Xnoj cablajuj coban che i ch'akatak chi xsobrinic. 44Ni'pa i achiab xe tzukic, je jo'ob mil. 45Are xutzin ile, i Jesus xu bij chique u tijoxelab chi que oc chic pa bárco, que 'ax ch'aka alagun c'a pa tinimit Betsáida. Queje xu bij ile chi quiqui 'an ique tz'akat ire que u 'ijla bi i winak. 46Are xutzin qui 'ijlaxic i winak, xa 'e che jun jyub chu tz'onoxic che i Dios. 47Are xoc a'ab, i u tijoxelab ya que upon pa nic'aj alagun; i Jesus utuquel 'o che i jyub-le. 48Are 'o chila, xe ril lok chi u tijoxelab uyej quiqui 'an chu minic bi qui bárco chuwi ya, rumal i tew chi lic xpe chirij. Are ya ca pe u sakiric, i Jesus ya ca nakajab cu', lic ca bin chuwi ya; ca tijin ric'awic chiquiwach ique. 49I u tijoxelab, are xquilo chi ca bin chuwi ya, xqui ch'ob ique, mok jun xibinel, y xe siq'uin rumal. 50Queje xqui 'an ile, man conojel xquilo, xak 'is xe oc 'il rumal. Xui-ri, ire xe u 'ijla; xu bij chique: —¡Mi xij iwib! Xa yin. ¡Chi cowirsaj i c'ux! —co'ono. 51Te'uri xoc cu' pa bárco; are 'uri i tew xuxlanic. I u tijoxelab lic xqui bisoj rumal. 52Ique n-qui tom tu be wach usuc' i milágro xo'on ire che i caxlanwa (chi are ire 'o puwi ronojel ni'pa i 'olic). Ique to' tz'apil i qui nojbal. 53Are xe 'ax ch'akap, xe upon chu chi' i jyub Genesaret. Chila xqui yukba wi can i qui bárco. 54Juntir, are xe 'el pa bárco, i winak je 'o chila xquilo chi are i Jesus. 55Rumal-i, 'is xe 'e pa'anem chu c'amic li qui iwabib chuwa ch'at pa 'o wi i Jesus. 56Pa tak ca 'e wi ire, pa tak tinimit, pa tak aldéa, pa tak jyub, 'is que qui c'am li iwabib ru'. Xe qui ya chi tak be, y lic xqui tz'onoj che chi ca ya' chique quiqui chap jubi' u 'u'. Conojel ni'pa i xqui chap u 'u', xe utziric.
SAN MARCOS 6